Københavns Kommune har opdaget, at der siver vand ind i brokonstruktionen på Langebro fra 1954, hvilket kræver en akut genopretning.

Det viser en redegørelse, der er sendt til kommunens Teknik- og Miljøudvalg.

I første omgang skal der sættes 36 mio. kroner af til akut renoveringsarbejde til udførelse i år, anbefaler forvaltningen. Det skal behandles på et møde i udvalget i næste uge. På længere sigt står Københavns Kommune dog over for en endnu større udskrivning.

Den skal tage stilling til, om den 250 meter lange klapbro, der forbinder H.C. Andersens Boulevard med Amager Boulevard, skal gennemgå en totalrenovering for cirka 300 mio. kroner, hvoraf størstedelen skal udføres i årene 2021-25, eller om Langebro skal erstattes med en ny bro. Den sidste løsning vil koste omkring 1,3 mia. kroner, ifølge et overslag, som kommunen har fået fra en rådgiver.

Alvorlige fejl

Skaderne på Langebro blev opdaget i 2018 og 2019, hvorefter der blev opsat midlertidige foranstaltninger.

I forbindelse med en renovering i sommeren 2018 blev der ”konstateret rustangreb langs broklappens fuger”, fremgår det af fremstillingen til udvalget.

Året efter gik kommunen i gang med at anlægge p-kælder under Langebro på Sjællandssiden, og forvaltningen fandt flere alvorlige problemer i betonkonstruktionerne på broen:

»Herunder på de søjler der understøtter broen i p-kælderen og særligt på de 28 dobbeltsøjler (dilatationssøjler). Betonen er i dårlig stand, og flere steder er armeringen blotlagt. Skaderne skyldes bl.a. nedsivning af vand gennem en årrække,« står der i et notat fra august 2019.

Ud over indsivning af vand skyldes betonskaderne ”skjulte skader”, ifølge forvaltningen, der vurderer, at årsagen til de skjulte skader er en fejl i konstruktionen fra 1954.

Ingeniøren i 1954: Ny Langebro er den bedst tænkelige løsning Den gamle svingbro fra 1903 har fået en værdig afløser, skrev Ingeniøren, da den nuværende klapbro i 1954 blev taget i brug. Vi roste broen for på en harmonisk og smuk måde at glide ind i bybilledet, men kritiserede samtidig linjeføringen af sporvognene, så de svinger ind foran biltrafikken. Læs artiklen fra Ingeniørens digitale arkiv HER

Renovering i tre faser

Arbejdet til 36 mio. kroner, der skal udføres i år, skal først og fremmest forhindre, at der siver mere vand ind i brokonstruktionen.

Hovedpunkterne i den akutte renovering er:

Fræsning af slidlag på vej og cykelsti

Ny belægning på fortov

Nyt afvandingssystem

Renovering af taget på maskinrummet, hvorfra broklapperne styres

Udskiftning af belysningsmaster, der på grund af rust er i fare for at knække

Projektering og udbud af betonreparationer på søjler, bjælker og dæk.

Se oversigt over arbejdet nederst i artiklen.

Det er første fase i den store renoveringsplan. Fase to til godt 250 mio. kroner omfatter en gennemgribende renovering af primært betonen i perioden 2021-2025, mens den sidste fase indeholder genopretning af en skæv broklap til 14 mio. kroner; et arbejde, der skal udføres senest i 2029.

Udvalget har endnu ikke godkendt planen. Teknik- og Miljøborgmester Ninna Hedeager (Ø) har sagt til Berlingske, at renoveringen er det mest sandsynlige scenarie frem for en ny bro.

Overblik over de akutte renoveringer i pakken til 36 mio. kroner:

Konstruktionsdel Tilstand Reparation/tiltag Pris (mio. kr.) (2020 p/l) Slidlag på vej og cykelsti Asfaltbelægningen på broen er slidt og meget sporkørt. Flere steder er det underlæggende drænlag knust. Dette kan påvirke den underliggende konstruktion af broen, hvor broens membran og betondæk kan blive ødelagt. Fræsning af det eksisterende slidlag (øverste lag af belægningen) og udskiftning med nyt slidlag. 15,1 Afvanding Det eksisterende afvandingssystem for broklapperne fungerer ikke optimalt, så der trænger vand ind i brokonstruktionerne. Afvanding udskiftes og nyt afvandingssystem monteres. 5,9 Kunststofbelægning på fortov Kunststofbelægningen på broens fortovsarealer er nedslidt og hullet, hvilket medvirker til, at der siver vand ned i den underliggende betonkonstruktion, som dermed bliver nedbrudt. Kunststofbelægning udskiftes. 5,7 Dæk over maskinrum På begge sider af broen står de store maskiner, der åbner og lukker broen, i nogle store rum. Tagene på disse rum er meget utætte, hvilket betyder, at der trænger vand ind, som løber ind i og ødelægger maskinerne. Betondæk over maskinrum på begge sider af broen skal renoveres. 4,6 Belysningsmaster Alle 16 stålbelysningsmaster er stærkt gennemtærede af rust. Der er fare for, at de kan knække. Masterne skal udskiftes. 3,5 Betonkonstruktion i P-kælder Betonen i brodæk, søjler og bjælker (især omkring de tværgående brofuger) er nedbrudt med armeringskorrosion (rust, der har gennemtæret stålet) og afskalning af beton. Det betyder, at der er konstateret bæreevnesvigt i konstruktionerne, som på nuværende tidspunkt bliver støttet med stålsøjler. Projektering og udbud af betonreparationer på søjler, bjælker og dæk i forskellige dele af brokonstruktionen og p-kælderen. 1,5 I alt 36,3

Tabel: Teknik- og Miljøforvaltningen, Københavns Kommune